**Veini Vehviläinen** (s. 13. helmikuuta 1997 Jyväskylä) on suomalainen jääkiekkomaalivahti ja maailmanmestari, joka pelaa SM-liigajoukkue JYPissä.

Ura
---

### Seuraura

#### Juniorivuodet

Vehviläinen aloitti jääkiekkoilun Palokan Pakissa, mutta hän on varsinaisesti Jyvässeudun Kiekon kasvatti. Vehviläinen siirtyi C-juniori-ikäisenä JYPiin kaudeksi 2012–2013. Hän pelasi suurimman osan kaudestaan seuran B-nuorissa, mutta esiintyi myös JYPin A- ja C-nuorissa. Kaudella 2013–2014 hän kantoi vain 16-vuotiaana suurimman osan A-nuorten torjuntavastuusta. Vehviläinen valittiin A-nuorten SM-liigan lokakuun 2013 kuukauden tulokaspelaajaksi. Kaudeksi 2014–2015 hänet nostettiin Mestis-joukkue JYP-Akatemian vahvuuteen. Vehviläinen lähti kauteen JYPin A-nuorten maalivahtina, mutta hän ohitti Dennis Saikkosen ja Juhana Ahon Akatemian maalivahtihierarkiassa ja torjui 26 runkosarja- ja neljässä playoff-ottelussa. Vehviläinen valittiin Mestiksen marraskuun 2014 kuukauden tulokaspelaajaksi. Hän puki kauden aikana myös yhteen JYPin SM-liigaotteluun.

Vehviläisen odotettiin tulevan varatuksi NHL:ään kesällä 2015. Hän jäi kuitenkin yllättäen ilman varausta. Vehviläinen kutsuttiin samana kesänä kuitenkin varaamattomana pelaajana Anaheim Ducksin kehitysleirille.

#### SM-liigasopimus JYPiin

Kauden 2015–2016 kynnyksellä Vehviläinen teki kolmivuotisen SM-liigasopimuksen JYPin kanssa. Hän aloitti kautensa joukkueen kakkosmaalivahtina Tuomas Tarkille. Vehviläinen teki miesten pääsarjadebyyttinsä 30. elokuuta 2015 Mestarien liigassa vieraissa brittiläistä Sheffield Steelersia vastaan. Hän torjui JYPin 2–4-voittoon päättyneessä ottelussa 26 kertaa. SM-liigadebyyttinsä Vehviläinen teki 19. syyskuuta 2015 vieraissa Pelicansia vastaan. Hän torjui ottelussa myös liigauransa ensimmäisen nollapelinsä JYPin voitettua 0–2. Vehviläinen sai tililleen 30 torjuntaa. Erkki Mäkelä valitsi hänet ottelun Alumnien tähtien ykköstähdeksi. Vehviläinen nousi kauden mittaan haastamaan tosissaan Tarkkia JYPin ykkösmaalivahdin paikasta ja hän jakoi joukkueen torjuntavastuun runkosarjassa varsin tasaisesti pelaten 28 ottelua. Vehviläisen voittoprosentti oli runkosarjassa Tarkkia parempi (65,38%). Pudotuspeleissä hän pelasi kolme ottelua. Vehviläinen oli kauden päätteeksi ehdolla SM-liigan parhaalle tulokkaalle myönnettävän Jarmo Wasaman muistopalkinnon voittajaksi, mutta palkinnon vei kuitenkin Tapparan hyökkääjä Patrik Laine.

Vehviläinen aloitti kauden 2016–2017 JYPissä tryoutilla aloittaneen, kokeneen Pekka Tuokkolan aisaparina. Syksyn mittaan hän haki pelituntumaa myös JYP-Akatemiasta, kun JYPin kolmas sopimusmaalivahti Markus Ruusu sai onnistumisia SM-liigan puolella. Vehviläisen ja Ruusun ollessa alle 20-vuotiaiden MM-kilpailuissa JYP paikkasi maalivahtiosastoaan Jussi Olkinuoralla, joka onnistui lyhyen sopimuksensa aikana ja sai sen päätteeksi jatkosopimuksen. Vehviläinen putosi näin ollen joukkueen kolmosmaalivahdiksi. Vajaa viikkoa myöhemmin Olkinuoran jatkosopimuksen jälkeen JYP lainasi hänet loppukaudeksi Vaasan Sportiin. Joukkueen maalivahtivalmentajana toimi Vehviläiselle alle 20-vuotiaiden maajoukkueesta tuttu Aki Näykki. Hän jakoi Sportin torjuntavastuun varsin tasaisesti Mika Järvisen kanssa ja pelasi yhdeksän runkosarjaottelua.

#### Siirtyminen Kärppiin ja läpimurto SM-liigan huipulle

Kaudeksi 2017–2018 Vehviläinen siirtyi vuoden mittaisella sopimuksella Oulun Kärppiin. Hän lähti kauteen Jussi Rynnäksen aisaparina, mutta nousi syyskauden aikana niin ikään joukkueensa ykkösmaalivahdiksi. 2. marraskuuta 2017 vierasottelussa Vaasan Sportia vastaan Vehviläinen nousi Kärppien SM-liigahistorian pisimmän nollaputken torjuneeksi maalivahdiksi, kun hän piti joukkueen maalin puhtaana yhtäjaksoisesti 203.23 minuutin ajan. Lopulta Markus Nenonen katkaisi Vehviläisen putken ajassa 46.46. Myöhemmin Vehviläisen ennätyksen rikkoi Justus Annunen kaudella 2019–2020, jolloin hän torjui koko SM-liigahistorian pisimmän nollaputken 302.05 minuutillaan. Vehviläinen pelasi runkosarjassa kaikkiaan 35 ottelua torjuen neljä nollapeliä. Hänen voittoprosenttinsa (72,73%) oli koko SM-liigan korkein. Joulukuussa 2017 hän teki kaksivuotisen jatkosopimuksen Kärppien kanssa.

Kevään 2018 pudotuspeleissä Vehviläisellä oli liigan paras päästettyjen maalien keskiarvo (1.57). Hän torjui myös Tapparan Dominik Hrachovinan ohella eniten nollapelejä. Vehviläinen torjui nollapelin myös Kärppien kauden viimeisessä ottelussa, kuudennessa finaaliottelussa 26. huhtikuuta 2018 vieraissa Tapparaa vastaan, jolloin Kärpät voitti Suomen-mestaruuden lukemin 0–1. Hän torjui ottelussa 28 kertaa. Jukka Piirinen ja Kari Heikkinen valitsivat Vehviläisen ottelun Alumnien tähtien kolmostähdeksi. Menestyksestä huolimatta hänen pudotuspelejään varjosti Vehviläisen isän kuolema pudotuspelien kynnyksellä. Kärppien kapteeni Lasse Kukkonen antoi hänelle kunniaa ja pyysi eleenään Vehviläisen vastaanomattamaan ja nostamaan mestaruuspokaali Kanada-maljan yhdessä hänen kanssaan ilmaan. Vehviläinen palkittiin kauden päätteeksi koko SM-liigan parhaana maalivahtina Urpo Ylönen -palkinnolla ja valittiin SM-liigan tähdistökentälliseen.

Columbus Blue Jackets varasi Vehviläisen "yli-ikäisenä" (21 vuotta) kuudennella kierroksella 173. pelaajana NHL:n varaustilaisuudessa 2018. Kaudella 2018–2019 hän torjui lokakuussa seitsemän voittoa ja kaksi nollapeliä. Vehviläisellä oli kuukauden päätteeksi SM-liigan paras torjuntaprosentti (95,4 %). Hänet valittiin liigan lokakuun 2018 kuukauden pelaajaksi. Vehviläisellä oli lopulta koko SM-liigan paras torjuntaprosentti (92,3 %) ja päästettyjen maalien keskiarvo (1,58). Hän torjui 38 pelaamastaan ottelusta 25 voittoa, mikä oli liigassa eniten ja Vehviläinen voitti myös nollapelitilaston kuudella nollapelillään. Hän voitti myös pudotuspelien nollapelitilaston torjuttuaan 17 ottelussa neljä nollapeliä, joilla Vehviläinen myös sivusi SM-liigan yhden kauden pudotuspelien nollapeliennätystä, johon on yltänyt aiemmin kuusi muuta maalivahtia. Vehviläinen voitti kauden päätteeksi SM-hopeaa. Hänet palkittiin toisen kerran peräkkäin SM-liigan parhaana maalivahtina Urpo Ylönen -palkinnolla sekä valittiin tähdistökentälliseen. Vehviläinen palkittiin myös Alumnien tähdet -kilpailun voittajana.

#### NHL-sopimus Columbus Blue Jacketsiin

Kesäkuussa 2019 Vehviläinen teki kaksivuotisen NHL-tulokassopimuksen Columbus Blue Jacketsin kanssa. Syksyn harjoitusleirin päätteeksi seura lähetti hänet AHL-joukkue Cleveland Monstersin vahvuuteen. Vehviläinen pelasi siellä kokonaan kauden 2019–2020. Hän pelasi suurimman osan joukkueen otteluista torjuen 33 runkosarjaottelussa kolme nollapeliä, kunnes koronaviruspandemia päätti AHL-kauden maaliskuussa 2020. Vehviläinen kutsuttiin ensimmäisen kerran Blue Jacketsin NHL-vahvuuteen tammikuussa 2020, kun Joonas Korpisalo oli loukkaantuneena ja hänen loukkaantumistaan paikannut Matīss Kivlenieks lähetettiin farmiin. Kuitenkin jo seuraavana päivänä Vehviläinen lähetettiin takaisin Monstersiin ja farmista pelituntumaa hakenut Kivlenieks nostettiin vastaavasti NHL:ään.

Syyskuussa 2020 Columbus Blue Jackets lainasi Vehviläisen kaudeksi 2020–2021 toistaiseksi voimassa olevalla sopimuksella JYPin SM-liigajoukkueeseen. Tammikuussa 2021 Blue Jackets lähetti hänet suoraan Cleveland Monstersin AHL-joukkueeseen. Helmikuun lopulla Vehviläinen ostettiin Blue Jacketsin NHL-joukkueen vahvuuteen, kun Matīss Kivlenieks lähetettiin farmiin. Hän teki NHL-debyyttinsä 6. maaliskuuta 2021 vieraissa Dallas Starsia vastaan, kun Vehviläinen vaihdettiin Blue Jacketsin maalinsuulle Joonas Korpisalon tilalle kolmannessa erässä ajassa 49.20. Hän torjui 10.40 minuutin aikana kolme kertaa ja päästi yhden maalin. Joukkue hävisi ottelun lopulta lukemin 5–0. Ottelu jäi Vehviläiselle alkukauden ainoaksi NHL:ssä, kunnes kuusi päivää myöhemmin Blue Jackets kauppasi hänet Toronto Maple Leafsiin vaihdossa maanmieheensä, puolustaja Mikko Lehtoseen. Vehviläinen pelasi loppukauden Toronto Marliesin AHL-joukkueessa, jossa hän pelasi neljä ottelua. Vehviläinen nostettiin kevään aikana kolmesti Maple Leafsin NHL-joukkueen vahvuuteen loukkaantumisten varalta, mutta hän ei kuitenkaan saanut siellä peliaikaa.

#### Paluu Eurooppaan

Kaudeksi 2021–2022 Vehviläinen siirtyi vuoden mittaisella sopimuksella Ruotsin SHL-liigan Brynäs IF:ään. Joukkuetta valmensi hänelle Kärpistä ja Suomen A-maajoukkueesta tuttu Mikko Manner. Vehviläisen kauteen mahtui peräti 190 minuutin ja 18 sekunnin mittainen nollaputki, joka päättyi 30. joulukuuta 2021 pelattuun otteluun Färjestad BK:ta vastaan, kun hänen maanmiehensä Jesse Virtanen katkaisi putken ajassa 3.34. Vehviläinen jäi vain 13 minuutin ja 30 sekunnin päähän liigan kaikkien aikojen nollaputkiennätyksestä, joka on Alexander Salákin (204 minuuttia ja 48 sekuntia) hallussa kaudelta 2012–2013. Hänet nimettiin SHL:n joulukuun kuukauden pelaajaksi. Vehviläinen torjui kauden aikana kaikkiaan viisi nollapeliä. Toukokuussa 2022 hän teki Brynäsin kanssa vuoden mittaisen jatkosopimuksen.

Alkukaudella 2022–2023 Vehviläisen vastuu Brynäsin maalilla väheni, kun seura hankki maalivahtiosastolleen Anders Lindbäckin. Lokakuussa 2022 ruotsalaislehti *Aftonbladet* kertoi Vehviläisen olleen tyytymätön asemaansa Brynäsissä ja haluavansa pois seurasta. Hän pelasi kaikkiaan viidessä ottelussa, joista kaikki neljä aloitettua päättyivät tappioon. Vehviläisen torjuntaprosentiksi jäi 85,4% ja päästettyjen maalien keskiarvoksi 4.15. Marraskuussa 2022 hänen sopimuksensa Brynäsin kanssa purettiin ja Vehviläinen palasi kevääseen 2025 asti ulottuvalla sopimuksella JYPiin.

### Maajoukkueura

Vehviläinen edusti Suomea MM-kilpailuissa vuonna 2019, jolloin hän voitti maailmanmestaruuden. Vehviläinen pelasi turnauksessa yhden ottelun, jatkoaikatappioon päättyneen alkulohkon pelin Yhdysvaltoja vastaan Yhteensä hän on pelannut viisi A-maaottelua. Vehviläinen teki A-maajoukkuedebyyttinsä Karjala-turnauksen toisessa ottelussa 10. marraskuuta 2018 Helsingin Hartwall Arenassa Tšekkiä vastaan. Hän torjui heti nollapelin ja sai Suomen 3–0-voittoon päättyneessä ottelussa tililleen 18 torjuntaa. Vehviläinen torjui nollapelin myös toisessa ottelussaan 11. marraskuuta 2018 Ruotsia vastaan. Hän torjui Suomen 3–0-voittoon päättyneessä ottelussa 22 kertaa. Vehviläinen palkittiin joukkueensa ottelun parhaana pelaajana.

Vehviläinen pelasi myös alle 20-vuotiaiden MM-kilpailuissa sekä 2016 ja 2017, joista ensimmäinen turnaus päättyi maailmanmestaruuteen. Vehviläinen torjui vuoden 2016 turnauksen avausottelussa nollapelin Valko-Venäjää vastaan ja toimi turnauksen edetessä Suomen pääasiallisena vastuunkantajana. Puolivälieräottelussa Kanadaa vastaan hänet kuitenkin vaihdettiin Kaapo Kähköseen ajassa 27.20, kun Kanada siirtyi 3–2-johtoon. Suomi voitti ottelun lopulta lukemin 6–5, mutta Kähkönen kantoi joukkueen torjuntavastuun lopputurnauksen ajan. 

Vuoden 2017 turnauksessa Vehviläinen toimi Suomen aloittavana maalivahtina kaikissa otteluissa. Turnauksen Tšekkiä vastaan pelatun avausottelun päätteeksi hänet palkittiin joukkueensa ottelun parhaana pelaajana. Suomen turnaus päättyi kuitenkin karsintasarjaan ja yhdeksänteen sijaan. Valmennus valitsi Vehviläisen Suomen turnauksen yhdeksi kolmesta parhaasta pelaajasta. Hänellä oli joukkueen sijoituksesta huolimatta myös koko turnauksen paras torjuntaprosentti (93,1%) ja päästettyjen maalien keskiarvo (1.51).

Vehviläinen pelasi myös alle 18-vuotiaiden MM-kilpailuissa vuonna 2015, jolloin hän voitti hopeaa. Vehviläinen valittiin turnauksen tähdistökentälliseen ja Suomen kolmen parhaimman pelaajan joukkoon. 17. huhtikuuta 2015 alkulohkon ottelussa Sveitsiä ja 26. huhtikuuta 2015 finaalissa Yhdysvaltoja vastaan hänet palkittiin joukkueensa ottelun parhaana pelaajana. Vehviläinen torjui finaaliottelussa 60 laukausta. Suomi hävisi ottelun lopulta 2–1 Colin Whiten ratkaistua Yhdysvalloille mestaruuden jatkoerässä ajassa 72.44. Pääasiassa kyseisessä turnauksessa esiteltyjen saavutusten ansiosta hänet palkittiin Suomen Jääkiekkoliiton ojentamalla Kalen Kannulla, toukokuussa 2015. Kalen kannu on Kalervo Kummolan lahjoittama erikoispalkinto, joka jaetaan pelaajalle merkittävän kiekkoteon johdosta Liiga-gaalassa.

Vehviläinen pelasi lisäksi alle 18-vuotiaiden Ivan Hlinkan muistoturnauksessa vuonna 2014, jolloin hän jakoi Suomen torjuntavastuun Christian Heljangon kanssa ja pelasi kaksi ottelua.

Muuta
-----

Vehviläisen pikkuveli Aaro pelasi jääkiekkoa hyökkääjänä A-junioriksi asti.

Veini meni naimisiin Essi Vehviläisen kanssa kesällä 2023.

Tilastot
--------

|   |   | Runkosarja |   | Pudotuspelit |   | Palkinnot |   |
| --- | --- | --- | --- | --- | --- | --- | --- |
| Kausi | Joukkue | Liiga | O | V | H | T | MIN | PM | NP | PMK | TP% | O | V | H | MIN | PM | NP | PMK | TP% |  |  |  |  |  |  |
| 2012–2013 | JYP | A-SM | 1 |  |  |  | 19 |  |  | 3.23 | 93,3 | – | – | – | – | – | – | – | – |
| 2013–2014 | JYP | A-SM | 29 |  |  |  |  | 84 |  | 2.89 | 91,9 | – | – | – | – | – | – | – | – |
| 2014–2015 | JYP | A-SM | 17 |  |  |  |  | 53 |  | 3.09 | 91,8 | – | – | – | – | – | – | – | – |
|  | JYP-Akatemia | Mestis | 26 |  |  |  | 1560 | 66 | 0 | 2.57 | 91,7 | 4 |  |  |  | 9 | 0 | 2.56 | 92,2 |
| 2015–2016 | JYP | SM-liiga | 28 | 15 | 7 | 4 | 1649 | 56 | 3 | 2.04 | 92,5 | 3 | 0 | 2 | 146 | 9 | 0 | 3.70 | 79,6 |
|  | JYP-Akatemia | Mestis | 7 | 2 | 4 | 1 | 393 | 16 | 0 | 2.92 | 92,5 | – | – | – | – | – | – | – | – |
| 2016–2017 | JYP | SM-liiga | 9 | 2 | 5 | 2 | 499 | 19 | 0 | 2.29 | 91,2 | – | – | – | – | – | – | – | – |
|  | JYP-Akatemia | Mestis | 7 | 2 | 4 | 1 | 393 | 16 | 0 | 2.44 | 90,4 | – | – | – | – | – | – | – | – |
|  | Sport | SM-liiga | 9 | 2 | 5 | 2 | 538 | 19 | 0 | 2.12 | 92,3 | – | – | – | – | – | – | – | – |
| 2017–2018 | Kärpät | SM-liiga | 35 | 20 | 5 | 8 | 2030 | 64 | 4 | 1.89 | 92,5 | 17 | 11 | 4 | 995 | 26 | 3 | 1.57 | 93,3 | Kanada-malja | Ykköstähdistö |
| 2018–2019 | Kärpät | SM-liiga | 38 | 25 | 8 | 5 | 2290 | 60 | 6 | 1.58 | 93,3 | 17 | 11 | 6 | 1058 | 25 | 4 | 1.47 | 93,9 | Ykköstähdistö |
| 2019–2020 | Cleveland Monsters | AHL | 33 | 10 | 18 | 5 | 1915 | 88 | 3 | 2.76 | 90,1 | – | – | – | – | – | – | – | – |
| 2020–2021 | JYP | SM-liiga | 13 | 3 | 7 | 3 | 793 | 42 | 1 | 3.18 | 89,6 | – | – | – | – | – | – | – | – |
|  | Columbus Blue Jackets | NHL | 1 | 0 | 0 | 0 | 11 | 1 | 0 | 5.63 | 75,0 | – | – | – | – | – | – | – | – |
|  | Cleveland Monsters | AHL | 1 | 0 | 1 | 0 | 59 | 3 | 0 | 3.05 | 87,5 | – | – | – | – | – | – | – | – |
|  | Toronto Marlies | AHL | 4 | 1 | 3 | 0 | 221 | 12 | 0 | 3.26 | 90,8 | – | – | – | – | – | – | – | – |
| 2021–2022 | Brynäs IF | SHL | 45 | 21 | 23 | 0 | 2601 | 101 | 5 | 2.33 | 90,8 | 3 | 1 | 2 | 160 | 6 | 1 | 2.25 | 90,6 |
| 2022–2023 | Brynäs IF | SHL | 5 | 0 | 4 | 0 | 261 | 18 | 0 | 4.15 | 85,4 | – | – | – | – | – | – | – | – |
|  | JYP | SM-liiga | 36 | 13 | 16 | 7 | 2157 | 86 | 4 | 2.39 | 91,4 | – | – | – | – | – | – | – | – |
| 2023–2024 | JYP | SM-liiga | 50 | 12 | 23 | 11 | 2740 | 140 | 1 | 3.07 | 88,7 | – | – | – | – | – | – | – | – |

### Maajoukkuetilastot

| Vuosi | Turnaus | O | V | H | MIN | PM | NP | PMK | TP% |
| --- | --- | --- | --- | --- | --- | --- | --- | --- | --- |
| 2015 | U18 | 7 | 5 | 2 | 437 | 12 | 1 | 1.65 | 94,9 | Ykköstähdistö |
| 2016 | JMM | 4 | 2 | 1 | 206 | 13 | 1 | 3.79 | 83,8 |
| 2017 | JMM | 6 | 3 | 2 | 318 | 8 | 1 | 1.51 | 93,1 |
| 2019 | MM | 1 | 0 | 1 | 64 | 3 | 0 | 2.82 | 89,7 |

Lähteet
-------

* Veini Vehviläinen The Internet Hockey Databasessa (englanniksi)
* Veini Vehviläinen Eurohockey-sivustolla (englanniksi)
* Veini Vehviläinen *Elite Prospects*. Everysport Media Group AB.  (englanniksi)

### Viitteet

1. ↑  Nyrhinen, Matti: "Rautajätti, 007, Kaapeli" – Leijonat julkaisi pelaajien lempinimet, tunnistatko kuka on kuka? *MTVuutiset.fi*.  26.5.2019. BRATISLAVA:  Telia Company AB. Viitattu 2.6.2019.
2. ↑  30 Veini Vehviläinen *leijonat.fi*. Suomen Jääkiekkoliitto – Finlands Ishockeyförbund ry.  Arkistoitu 2.1.2016. Viitattu 23.2.2016.
3. ↑  Brian Hedger on X *twitter.com*.  13.9.2019. Brian Hedger. Viitattu 24.3.2023. (englanniksi)
4. 1 2 3 4 5 6 7 8 9 10 11 12 13 14  Veini Vehviläinen *Elite Prospects*. Everysport Media Group AB.  (englanniksi)
5. 1 2  Siira, Kimmo: Kärppien sankarin Veini Vehviläisen tarina: Piirtäjäpoika kasvoi vas­toin­käy­mis­ten jälkeen voittajaksi *kaleva.fi*.  23.4.2018. Kaleva365 Oy. Viitattu 23.4.2018.
6. ↑  JYP-Akatemian joukkue julki – nuoruuden innolla kohti parempaa huomista *Jatkoaika.com*.  28.5.2015. Jatkoaika r.y. Viitattu 5.12.2015.
7. ↑  Venäläinen, Olli: Yllättäjäjoukkueen suurin yllättäjä *Jatkoaika.com*.  22.12.2014. Jatkoaika r.y. Viitattu 5.12.2015.
8. 1 2  Veini Vehviläinen Eurohockey-sivustolla (englanniksi)
9. ↑  Tuominen, Pasi: Pikkuleijonien MM-hopeavahti ei kelvannut NHL:ään *MTVuutiset.fi*.  27.6.2015. Telia Company AB. Viitattu 24.3.2023.
10. ↑  Veini Vehviläiselle sittenkin NHL-huomiota – useita suomalaisia seurojen kesäleireille *Jatkoaika.com*.  30.6.2015. Jatkoaika r.y. Viitattu 5.12.2015.
11. ↑  JYPin nuorelle maalivahdille pitkä sopimus *Jatkoaika.com*.  4.9.2015. Jatkoaika r.y. Viitattu 5.12.2015.
12. ↑  Matches *championshockeyleague.com*.  30.8.2015. Champions Hockey League (CHL) AG. Viitattu 5.12.2015. (englanniksi)
13. ↑  Syrjä, Tommi: Vahva puolustuspelaaminen JYPin voiton avaimena Lahdessa *Jatkoaika.com*.  19.9.2015. Jatkoaika r.y. Viitattu 24.3.2024.
14. ↑  Otteluseuranta *liiga.fi*.  19.9.2015. Jääkiekon SM-liiga Oy. Viitattu 5.12.2015.
15. ↑  Korkalainen, Jere: Kommentti: Vehviläinen on mahdollisuutensa ansainnut *Jatkoaika.com*.  1.4.2016. Jatkoaika r.y. Viitattu 19.4.2016.
16. ↑  Paras tulokas 2016: Laine, Repo vai Vehviläinen? *liiga.fi*.  30.4.2016. Jääkiekon SM-liiga Oy. Viitattu 4.5.2016.
17. ↑  Heikkilä, Tuomas: JYP-legenda elää maalivahtivalmentajan unelmaa – "Aivan huikea kombinaatio" *ls24.fi*.  12.10.2016. Marva Media Oy. Viitattu 18.10.2016.
18. ↑  Korkalainen, Jere: Veini Vehviläisellä on lähdön aika *Jatkoaika.com*.  10.1.2017. Jatkoaika r.y. Viitattu 16.1.2017.
19. ↑  Vehviläinen loppukaudeksi Sportiin *Jatkoaika.com*.  16.1.2017. Jatkoaika r.y. Viitattu 16.1.2017.
20. ↑  Kärppien kauden 2017–2018 joukkue rakentuu suurin harppauksin *Jatkoaika.com*.  18.4.2017. Jatkoaika r.y. Viitattu 19.4.2017.
21. ↑  Hepola, Joonas: Veini Vehviläinen teki kärppähistoriaa – kautta-aikojen tilastossa TOP10:een! *radiocity.fi*.  2.11.2017. Bauer Media Oy. Viitattu 10.12.2017.
22. ↑  Savonen, Ilari: Lassi Lehtinen oli kirjoittaa SM-liigahistoriaa, ennätys jäi NHL-huippulupauksen haltuun: "Vähän kovempi äijä – ei riitä!" *MTVuutiset.fi*.  30.1.2021. Telia Company AB. Viitattu 24.3.2023.
23. ↑  Maalivahtitilastot *liiga.fi*. Jääkiekon SM-liiga Oy. Viitattu 30.4.2018.
24. ↑  Sarajärvi, Juho: Veini Vehviläiselle jatkosopimus Kärppiin *Jatkoaika.com*.  9.12.2017. Jatkoaika r.y. Viitattu 9.12.2017.
25. ↑  Maalivahtitilastot *liiga.fi*. Jääkiekon SM-liiga Oy. Viitattu 30.4.2018.
26. ↑  Koivunen, Tommi: Kärpät on Suomen mestari! Tappara kaatui trillerissä *is.fi*.  26.4.2018. Sanoma Media Finland Oy. Viitattu 26.3.2024.
27. ↑  Otteluseuranta *liiga.fi*.  26.4.2018. Jääkiekon SM-liiga Oy. Viitattu 30.4.2018.
28. ↑  Tammilehto, Teemu: Veini Vehviläisen raskas tarina sai Kärpät kyyneliin mestaruushumussa – "Toivon, että iskä tuolta näkee ja on ylpeä minusta" *yle.fi*.  27.4.2018. Yleisradio Oy. Viitattu 30.4.2018.
29. ↑  Veini Vehviläinen on Liigan lokakuun pelaaja *liiga.fi*.  2.11.2018. Jääkiekon SM-liiga Oy. Viitattu 2.11.2018.
30. ↑  Maalivahtitilastot *liiga.fi*. Jääkiekon SM-liiga Oy. Viitattu 7.5.2019.
31. ↑  Maalivahtitilastot *liiga.fi*. Jääkiekon SM-liiga Oy. Viitattu 7.5.2019.
32. ↑  Maalivahtitilastot *liiga.fi*. Jääkiekon SM-liiga Oy. Viitattu 7.5.2019.
33. ↑  Onnela, Janne: Rintaansa nyrkillään fanien edessä takonut Vehviläinen saattoi pelata viimeisen pelinsä Raksilassa: "Halusin näyttää kärp­pä­sy­dän­tä" *kaleva.fi*.  29.4.2019. Kaleva365 Oy. Viitattu 9.10.2019.
34. ↑  Seppänen, Antti: Liiga palkitsi kauden 2018-19 parhaita – tässä palkittujen lista *liiga.fi*.  8.6.2019. Jääkiekon SM-liiga Oy. Viitattu 9.6.2019.
35. ↑  Blue Jackets sign Veini Vehvilainen *nhl.com/bluejackets*.  4.6.2019. Columbus Blue Jackets. Viitattu 9.6.2019. (englanniksi)
36. ↑  CBJ trim roster by six players *nhl.com/bluejackets*.  23.9.2019. Columbus Blue Jackets. Viitattu 26.9.2019. (englanniksi)
37. ↑  Columbus kutsui maalivahti Vehviläisen ryhmäänsä *is.fi*.  15.1.2020. Sanoma Media Finland Oy. Viitattu 24.3.2023.
38. ↑  Hellanto, Riku: Leijonien maailmanmestarivahdin NHL-komennus jäi lyhyeksi – passitettiin nopeasti takaisin farmiin *MTVuutiset.fi*.  16.1.2020. Telia Company AB. Viitattu 7.9.2020.
39. ↑  Niemeläinen, Jonne: Columbus Blue Jackets lainaa Veini Vehviläisen JYPille *yle.fi*.  7.9.2020. Yleisradio Oy. Viitattu 7.9.2020.
40. ↑  CBJ announce roster moves *nhl.com/bluejackets*.  11.1.2021. Columbus Blue Jackets. Viitattu 11.1.2021. (englanniksi)
41. ↑  Blue Jackets kutsui Vehviläisen JYPistä takaisin Pohjois-Amerikkaan *Jatkoaika.com*.  11.1.2021. Jatkoaika r.y. Viitattu 11.1.2021.
42. ↑  CBJ make trio of roster moves *nhl.com/bluejackets*.  26.2.2021. Columbus Blue Jackets. Viitattu 8.3.2021. (englanniksi)
43. ↑  Columbus Blue Jackets - Dallas Stars - March 6th, 2021 *NHL.com*.  6.3.2021. National Hockey League. Viitattu 8.3.2021. (englanniksi)
44. ↑  Maple Leafs Acquire Veini Vehviläinen From Columbus *nhl.com/mapleleafs*.  12.3.2021. Toronto Maple Leafs. Viitattu 13.3.2021. (englanniksi)
45. ↑  Teiskonlahti, Kirsi: Nyt jysähti siirtomarkkinoilla! Kekäläinen hankki Torontossa pienelle peliajalle jääneen Mikko Lehtosen ja luopui Veini Vehviläisestä *yle.fi*.  12.3.2021. Yleisradio Oy. Viitattu 13.3.2021.
46. ↑  Veini Vehvilainen Stats, Profile, Bio, Analysis and More *sportsforecaster.com*. XML Team Solutions, LLC. Viitattu 10.11.2022. (englanniksi)
47. ↑  Seppä, Lassi: Veini Vehviläinen suuntaa Brynäsiin − "Olin jumissa Pohjois-Amerikassa" *Jatkoaika.com*.  26.7.2021. Jatkoaika r.y. Viitattu 28.7.2021.
48. ↑  Kuisma, Lassi: Veini Vehviläinen oli tehdä SHL:n historiaa – suomalaishyökkääjän maali pilasi ennätysjahdin *iltalehti.fi*.  30.12.2021. Alma Media Suomi Oy. Viitattu 24.3.2023.
49. ↑  Leppänen, Marko: Ruotsalaisseura sai pidettyä suositun suomalaispelaajan: "Asialistan kärjessä" *MTVuutiset.fi*.  20.5.2022. Telia Company AB. Viitattu 10.11.2022.
50. ↑  Hultin, Jere: Lähteet: Leijonien maailmanmestarivahdin mitta täynnä luottovalmentajan alaisuudessa *MTVuutiset.fi*.  25.10.2022. Telia Company AB. Viitattu 24.3.2023.
51. ↑  Veini Vehviläinen palaa JYPiin *jypliiga.fi*.  9.11.2022. JYP Jyväskylä Oy. Viitattu 10.11.2022.
52. ↑  Saarinen, Jussi: Veini Vehviläisen, 22, MM-debyytti alkoi karmealla tavalla – nuori maalivahti kertoi, miten kasasi itsensä *yle.fi*.  13.5.2019. Yleisradio Oy. Viitattu 28.5.2019.
53. ↑  Tilanne 27.5.2019
54. ↑  FIN - CZE (3-0) *stats.swehockey.se*.  10.11.2018. Svenska Ishockeyförbundet. Viitattu 7.9.2020. (englanniksi)
55. ↑  Kivinen, Anna: Jyväskyläläisellä Veini Vehviläisellä uskomaton debyytti A-maajoukkueessa: Kaksi nollapeliä – "Täällä kaverit ovat vähän taitavampia ja nopeampia" *ksml.fi*.  11.11.2018. Keski-Suomen Media Oy. Viitattu 12.11.2018.
56. ↑  Mennander, Pasi: Suomi päästi pedon irti – Puljujärvi paras pelaaja – Vehviläiselle nollapeli *leijonat.fi*.  26.12.2015. Suomen Jääkiekkoliitto – Finlands Ishockeyförbund ry.  "Suomen maalivahti Veini Vehviläinen aloitti turnauksensa nollapelillä. Hän torjui ottelussa kymmenen kertaa." Viitattu 9.6.2016.
57. ↑  Parviainen, Vesa: Maalilta pois otettu Veini Vehviläinen ei selitellyt: "Voitto on pääasia" *iltalehti.fi*.  2.1.2016. Alma Media Suomi Oy. Viitattu 6.1.2016.
58. ↑  Mennander, Pasi: Vehviläinen Suomen paras pelaaja MM-avauksessa - Luoto laukoi avausmaalin *leijonat.fi*.  27.12.2016. Suomen Jääkiekkoliitto – Finlands Ishockeyförbund ry.  "Maalivahti Veini Vehviläinen palkittiin Suomen joukkueen parhaana pelaajana varhain tiistaiaamuna Suomen aikaa pelatussa alle 20-vuotiaiden MM-kisojen ottelussa Tshekki–Suomi." Viitattu 1.1.2017.
59. ↑  Vehviläinen, Saarijärvi ja Räsänen Suomen parhaat *Jatkoaika.com*.  4.1.2017. Jatkoaika r.y. Viitattu 4.1.2017.
60. ↑  BEST PLAYER OF THE GAME SELECTED BY THE TEAM (pdf) *stats.iihf.com*.  26.4.2015. IIHF. Viitattu 5.12.2015. (englanniksi)
61. ↑  GAME SUMMARY (pdf) *stats.iihf.com*.  26.4.2015. International Ice Hockey Federation. Viitattu 5.12.2015. (englanniksi)
62. ↑  Hienola, Eriikka: Liiga-gaalassa palkittiin parhaat – Kalen Kannu Vehviläiselle *ksml.fi*.  3.5.2015. Keskisuomalainen Oyj.  Arkistoitu 26.12.2015. Viitattu 26.12.2015.
63. ↑  Mennander, Pasi: Kalen Kannulle yllätysvoittaja – Pikkuleijonien MM-sankari *leijonat.fi*.  2.5.2015. Suomen Jääkiekkoliitto – Finlands Ishockeyförbund ry.  "Jääkiekkoliiton puheenjohtajan Kalervo Kummolan lahjoittama erikoispalkinto Kalen Kannu myönnettiin tänä vuonna maalivahti Veini Vehviläiselle." Viitattu 18.10.2016.
64. ↑  Aaro Vehviläinen *Elite Prospects*. Everysport Media Group AB.  (englanniksi)
65. ↑  Hytönen, Annika: Leijonien maailmanmestari meni naimisiin – jääkiekko yllättävästi esillä häissä *is.fi*.  3.7.2023. Sanoma Media Finland Oy. Viitattu 3.7.2023.


|  |  |  |
| --- | --- | --- |
| Edeltäjä:**Eero Kilpeläinen** | **Urpo Ylönen -palkinnon voittaja**20182019 | Seuraaja:**Lukáš Dostál** |

Suomen joukkue – Jääkiekon MM-kilpailut 2019
4 Lehtonen (**A**) |
7 Kaski |
12 Anttila (**C**) |
15 Ilomäki |
19 Savinainen (**A**) |
20 Ojamäki |
21 Tyrväinen |
24 Kakko |
25 Rajala |
27 Luostarinen |
28 Jokiharju |
30 Lankinen |
35 Vehviläinen |
40 Lindbohm |
41 Kiviranta |
45 Olkinuora |
50 Koivisto |
55 Ohtamaa |
58 Hakanpää |
65 Manninen |
70 Mikkola |
71 Kuusela |
76 Sallinen |
82 Pesonen |
91 Lammikko |
Valmentaja Jukka Jalonen

JYP – SM-liiga
2 Minkkinen |
3 Honka |
4 Aliranta |
4 V. Koskela |
5 Vainio (**A**) |
6 Pulkkinen |
9 Petman |
15 Perttu |
16 Tumānovs |
17 Varga |
21 J. Malinen |
22 S. Koskela |
25 Siikanen |
28 Lassila |
29 Winberg |
31 Peltola |
32 Turkulainen |
34 Leinonen |
35 Vehviläinen |
38 Tohila |
41 Hannikainen |
41 Louhivaara |
42 Eronen (**C**) |
45 Huttu |
45 A. Malinen |
49 Smith |
61 Huovila |
63 Christoffer |
71 Puustinen (**A**) |
88 Rooba |
91 Gardiner |
92 Vidgren  

Valmentajat Heiskanen – Hämäläinen – Haataja – Pekkarinen – Luhanko – Pohjanvirta